CELEX: 32019R2200
Language: sl
Date: 2019-07-10 00:00:00
Title: Delegirana uredba Komisije (EU) 2019/2200 z dne 10. julija 2019 o spremembi Delegirane uredbe (EU) 2015/98 o izvajanju mednarodnih obveznosti Unije iz člena 15(2) Uredbe (EU) št. 1380/2013 Evropskega parlamenta in Sveta v okviru Mednarodne konvencije za ohranitev tunov v Atlantiku in Konvencije o prihodnjem večstranskem sodelovanju ribištva severozahodnega Atlantika

23.12.2019   
               
               
                  SL
               
               
                  Uradni list Evropske unije
               
               
                  L 332/1
               
            
         DELEGIRANA UREDBA KOMISIJE (EU) 2019/2200
         z dne 10. julija 2019
         o spremembi Delegirane uredbe (EU) 2015/98 o izvajanju mednarodnih obveznosti Unije iz člena 15(2) Uredbe (EU) št. 1380/2013 Evropskega parlamenta in Sveta v okviru Mednarodne konvencije za ohranitev tunov v Atlantiku in Konvencije o prihodnjem večstranskem sodelovanju ribištva severozahodnega Atlantika
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 1380/2013 Evropskega parlamenta in Sveta z dne 11. decembra 2013 o skupni ribiški politiki in o spremembi uredb Sveta (ES) št. 1954/2003 in (ES) št. 1224/2009 ter razveljavitvi uredb Sveta (ES) št. 2371/2002 in (ES) št. 639/2004 ter Sklepa Sveta 2004/585/ES (1) ter zlasti člena 15(2) Uredbe,
         ob upoštevanju naslednjega:
         
                     (1)
                  
                  
                     Z namenom varstva nedoraslih navadnih tunov odstavek 34 Priporočila Mednarodne komisije za ohranitev tunov v Atlantiku (v nadaljnjem besedilu: ICCAT) 18-02 določa najmanjšo velikost za navadne tune, ujete v vzhodnem Atlantiku in Sredozemskem morju. Ulova in prilova navadnih tunov, ki ne dosegajo najmanjše velikosti, vključno s tistimi, ki jih ujamejo športna in rekreacijska plovila, se ne sme obdržati na krovu zadevnega ribiškega plovila, pretovarjati, prevažati, skladiščiti, iztovarjati, prodajati, razstavljati ali ponujati v prodajo.
                  
               
                     (2)
                  
                  
                     V skladu z odstavkom 37 Priporočila 18-02 morajo plovila, ki lovijo navadnega tuna, zavreči tudi naključni ulov tunov, ki ne dosegajo najmanjše velikosti in presegajo 5 % njihovega celotnega ulova navadnega tuna.
                  
               
                     (3)
                  
                  
                     Odstavek 40 Priporočila 18-02 določa, da se športnim in rekreacijskim plovilom prepove ulov, obdržanje na krovu, pretovarjanje ali iztovarjanje več kot enega navadnega tuna na plovilo na dan. Uvedejo se potrebni ukrepi, s katerimi se v največji možni meri zagotovi izpust navadnega tuna, ulovljenega za šport ali rekreacijo, zlasti nedoraslih navadnih tunov.
                  
               
                     (4)
                  
                  
                     Odstavek 38 priporočila 18-02 določa, da lahko plovila, ki nimajo dovoljenja za dejavno lovljenje navadnega tuna, na krovu obdržijo toliko teh rib, kot znaša največji prilov na plovilo in na ribolovno potovanje. Ta prilov ne sme presegati 20 % celotnega ulova. Države članice morajo to omejitev navesti v svojih letnih ribolovnih načrtih.
                  
               
                     (5)
                  
                  
                     Da bi se zagotovila skladnost med Priporočilom 18-02 in zakonodajo EU, za plovila Unije, ki lovijo navadnega tuna, ne bi smela veljati obveznost iztovarjanja iz člena 15(1) Uredbe (EU) št. 1380/2013.
                  
               
                     (6)
                  
                  
                     Delegirano uredbo Komisije (EU) 2015/98 (2) bi bilo treba spremeniti in vključiti nove določbe, ki upoštevajo ribolovne pogoje, določene v Priporočilu ICCAT 18-02.
                  
               
                     (7)
                  
                  
                     Priporočilo 18-02 se uporablja od 21. junija 2019. Ta uredba bi zato morala začeti veljati istega dne, da bi plovila EU lahko lovila pod enakimi pogoji kot druge pogodbenice ICCAT –
                  
               SPREJELA NASLEDNJO UREDBO:
         
            Člen 1
            Člen 4 Delegirane uredbe (EU) 2015/98 se spremeni:
            
                        (a)
                     
                     
                        odstavek 6 se nadomesti z naslednjim:
                        
                           „6.   Z odstopanjem od člena 15(1) Uredbe (EU) št. 1380/2013 plovila za ulov, ki navadnega tuna ne lovijo dejavno, ne obdržijo na krovu količine navadnega tuna, ki presega 20 % njihovega celotnega ulova glede na težo ali število rib. Raven dovoljenega prilova navadnega tuna določijo države članice v letnem ribolovnem načrtu iz člena 7 Uredbe (EU) 2016/1627 Evropskega parlamenta in Sveta (*1) in nikoli ne presega navedenega odstotka. Izračun na podlagi števila rib se uporablja le za tune in tunu podobne vrste, ki jih upravlja ICCAT.
                        
                        
                           (*1)  Uredba (EU) 2016/1627 Evropskega parlamenta in Sveta z dne 14. septembra 2016 o vzpostavitvi večletnega načrta za obnovo staleža modroplavutega tuna v vzhodnem Atlantiku in Sredozemskem morju ter razveljavitvi Uredbe Sveta (ES) št. 302/2009 (UL L 252, 16.9.2016, str. 1)“;"
                        
                     
                  
                        (b)
                     
                     
                        odstavka 8 in 9 se nadomestita z naslednjim:
                        
                           „8.   Z odstopanjem od člena 15(1) Uredbe (EU) št. 1380/2013 je v okviru rekreacijskega ribolova prepovedano loviti, obdržati na krovu, pretovoriti ali iztovoriti več kot enega navadnega tuna na plovilo na dan. Države članice sprejmejo potrebne ukrepe, s katerimi zagotovijo in olajšajo izpust navadnih tunov, ki so ulovljeni živi v okviru rekreacijskega ribolova.
                        
                        
                           9.   Z odstopanjem od člena 15(1) Uredbe (EU) št. 1380/2013 je v okviru športnega ribolova prepovedano loviti, obdržati na krovu, pretovoriti ali iztovoriti več kot enega navadnega tuna na plovilo na dan. Države članice sprejmejo potrebne ukrepe, s katerimi zagotovijo in olajšajo izpust navadnih tunov, ki so ulovljeni živi v okviru športnega ribolova.“.
                        
                     
                  
         
            Člen 2
            Ta uredba začne veljati dan po objavi v Uradnem listu Evropske unije.
            Uporablja se od 21. junija 2019.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 10. julija 2019
            
               
                  Za Komisijo
               
               
                  Predsednik
               
               Jean-Claude JUNCKER
            
         
         
            (1)  UL L 354, 28.12.2013, str. 22.
         
            (2)  Delegirana uredba Komisije (EU) 2015/98 z dne 18. novembra 2014 o izvajanju mednarodnih obveznosti Unije iz člena 15(2) Uredbe (EU) št. 1380/2013 Evropskega parlamenta in Sveta v okviru Mednarodne konvencije za ohranitev tunov v Atlantiku in Konvencije o prihodnjem večstranskem sodelovanju ribištva severozahodnega Atlantika (UL L 16, 23.1.2015, str. 23).